Родной язык_урочный план 5 класс - Аварский язык - Каталог файлов - Авар мац1алъул ва адабияталъул муг1алимзабазул сайт\nАрбаг1/Среда, 21.11.2018, 21:30\nРодной язык_урочный план 5 класс\n«ГЬУДУЛЛЪИ ЛЪИЛГУН ККВЕЛЕБ?»\nМалъиялъул мурад: 1.Кеч1 пасих1го ц1ализе ругьун гьари.\n2.Т1ехь рух1ияб бечелъи бук1ин, ва гьелъулгун\nгьудуллъи кквеялъул пайда ц1алдохъабазда\n3.Х1амзатил г1акълуялда хадур гъезари, эпитетазул\nва метафоразул к1вар рагьи.\n1. Хоралдаги кьералккунги, 2-3 ирга гьабун, ц1ализабила «Х1алт1ухъанасул г1умру».\n2. Ц1ияб тема байбихьила муг1алимасул баяналдасан. Ц1адаса Х1амзатил лъималазе хъвана г1емерал асарал, гьездасан цояб ккола аваразул г1акъилас ц1алдохъабазе хъвараб насих1ат-кеч1 «Гьудуллъи лъилгун кквелеб?» абураб.\nТ1ехь ккола г1акълу-лъаялъул гъамас. Гьеб рагьизеги гьелдаса пайда босизеги лъарав чи вахуна г1елмуялъул борхалъуде.\nГьит1инго босараб г1елму-лъаялъул т1олабго хадусеб г1умруялъ кунч1и т1аг1унаро, сунаро.\nГьедилъидалин жиндирго г1исинал гьудулзабазе т1ехьалдаса кьуч1ав гьудул гьеч1олъи поэтас бич1ч1изабулеб бугеб.\n3. Цин цебе муг1алимас пасих1го ц1алила кеч1, т1алабиял глаголал-сказуемоязде к1варги кьун.\n4. Хадуб муг1алимасда цадахъ киназго ц1алила текст, разияб х1алалда бажаризег1ан.\n5. Маг1на бич1ч1улареб раг1и, яги коч1ол мухъ бугищан ц1ехела. Батани, баян кьела.\n6. Ц1алулаго муг1лимас баян кьела эпитетазе ва метафоразе: квер г1ат1идаб т1ехь – квер г1ат1илъи- сахаватлъи, барахщич1ого жиндир бечелъи кьолеб абураб маг1на.\nТ1охьол бечелъи – гьелда жаниб бугеб г1акълу-лъай. Гьебгиха кида бокьаниги кьолеб. Литератураялъулгун гьудулшлъи ккве – цох1о т1ехьалъулгун гуреб, т1олабго литератураялъулгун гьудуллъи кквезе малъулеб буго.\nГьоц1о т1олел т1анч1и – метафара. Найица т1ураб гьоц1о г1адин,дуе гьуинлъи-рохел кьолел асарал ц1ализе ккола.\nКъалмил х1уччал –коч1ол мухъал; гьелги «гьекъон къеч хьоларел» - киг1ан ц1аланиги, ч1алг1унарел куч1дул ва харбал.\nБечедаб ярагъ – адабият. Художествияб раг1иги ярагъ ккола. Гьелъ куцала бах1арчиял рагъухъаби. Гьединлъидалин Расулил куч1дузул т1ехь космонавтаз космосалде цадахъ босараб.\nРак1цояб гьалмагъ – мун барщаниги, барщулареб, ццин бахъунареб, мунгун гаргадулеб жо ккола т1ехь.\nЧ1ух1аб каву - ч1ух1араб къаву- гьебги ккола пасих1аб асар, къойил дуца ц1аланиги, ч1алг1унареб.\nТ1огьол бахчаби – бат1и-бат1иял гьайбатал асарал жанир ругел библиотекаби. Киг1ан дуца пихъ (г1акълу) босаниги, т1аг1унареб.\n«Г1елму- канлъи, жагьлу- бец1лъи». Гьеб кици хъвазабила лъималазда. Ч1ах1ахат1алъ хъван доскаялдаги базе бегьула гьеб.\n7. ц1алдохъабазда т1адкъала, гъалат1 биччач1ого, чвахун, бит1ун къиматалъе кеч1 ц1ализе х1адурлъизке. Гьелъие кьела 5-6 минут. Доскаялда хъван, ц1алдохъабазе баян гьабила: «5» къимат лъола, гъалат1 биччач1ого, 50 секундалде кеч1 ц1аларав ц1алдохъанасе, «4» - 55 секундалде ц1аларасе. Т1адехун аразе бук1уна «3» къимат.\n8. Х1адурлъаралд лъимал ц1ализе т1амула ва къиматал лъола.\n9. Рокъобе: пасих1го кеч1 ц1ализе лъазабизе.\nПросмотров: 2511 | Загрузок: 234 | Рейтинг: 3.5/2